ועדת הכספים, כנסת 23, פרוטוקול מספר 135, 2020-10-13 11:45

משה גפני: אנחנו עוברים לדון בהוראות ליישום משטר כושר פירעון כלכלי של חברת ביטוח מבוסס Solvency II בהתאם לסעיף 35(ב)(ג)(ד) לחוק הפיקוח על שירותים פיננסיים (ביטוח), התשמ"א – 1981.

משה גפני: דוקטור ברקת, מנהל שוק ההון והביטוח, אנחנו מקדמים אותך בברכה.

משה גפני: לכבוד הוא לנו.

ינון אזולאי: אתמול קיבלנו במייל 166 עמודים ויותר.

ינון אזולאי: 200 ומשהו עמודים.

ינון אזולאי: לא הספקתי לקרוא את הכול אלא 130 עמודים.

ינון אזולאי: אפשר לקבל הפסקה ולהמשיך ביום אחר?

משה גפני: תכף נראה מה זה.

שגית אפיק: זה הועבר לפני חודש.

משה גפני: נברר את זה.

ינון אזולאי: אם זה עבר לפני חודש, אני מתנצל.

משה גפני: לפי דעתי זה עבר כבר מזמן.

מיקי לוי: גם לחברים החדשים, אתם לא הייתם בסיבוב הקודם של מאבקי הכוח שהיו בנושא ה-סולוונסי לפני כשלוש וחצי שנים עת הועברו לוועדה הזאת תקנות ה-סולוונסי שנוגעות בין היתר למשטר התאגידי של חברות הביטוח.

מיקי לוי: מבחינתי בדיונים הקודמים שהתקיימו כאן, הדגש היה לשמור על יציבות חברות הביטוח.

מיקי לוי: אני אומר לכם שכסגן שר אוצר התחלתי לעשות תרגילים וגם קודמי בתפקיד עשה זאת.

משה גפני: סגן שר האוצר לשעבר.

משה גפני: ממחר שר.

מיקי לוי: עשינו כמה תרגילים רחבי היקף כאשר המטרה הייתה לעבור בשנת 2020, אם אני לא טועה, למשטר.

 << אורח >> עמית גל: מ-2016.

מיקי לוי: עד 2024.

מיקי לוי: אז עלה על השולחן משהו שמאוד הרגיז אותי, משיכה של סכום עצום על ידי אחת החברות – לא אנקוב בשמה, הממונה יודע – סכום של 300 מיליון שקלים ואני לא הסכמתי כי לא העמידו את הבטוחות.

מיקי לוי: מלבד חברה אחת, כל חברות הביטוח העמידו את הבטוחות.

מיקי לוי: היה כאן מאבק אימים, מאבק לא פשוט עם התערבות של אנשים חיצוניים לוועדה ועם כתבות על הוועדה כאילו הוועדה בצד אחד וכולי וכולי.

מיקי לוי: להזכיר לך, יום בהיר אחד המתנגדים לא היו כאן, היו עסוקים בענייני ספורט למיניהם, הרמנו אצבע והארכנו בשנה.

מיקי לוי: אני ישבתי עם משה ושמעתי גם את דעתו.

מיקי לוי: יש הרבה מאוד שכל במה שהוא אומר כדי לומר שרצנו הרבה שנים, אימצנו תקנות, יש תקנות אירופאיות שיתאימו לנו יותר ויהווה בטוחות יותר טובות.

מיקי לוי: אנחנו לא הולכים להילחם כאן אלא אנחנו הולכים לשמוע כדי שנהיה בטוחים מתוך אחריות ציבורית.

מיקי לוי: כדי שזה לא ייכנס באופן אוטומטי ביקשתי שזה יבוא לכאן.

מיקי לוי: למעשה ההון העצמי נדרש ובעקבות הקורונה התנאים בשוק העולמי השתנו.

מיקי לוי: גם לפני הקורונה ישבתי עם משה.

מיקי לוי: התנאים בכלכלה העולמית, ובאירופאית בפרט השתנו.

מיקי לוי: היה שכל במה שהוא אמר ויכול להיות שהבטוחות, ידינו הייתה – לא יודע אם היא הייתה קלה או לא לה על ההדק – ותכף נשמע אותו.

מיקי לוי: לכן חשבתי שזה לא צריך להיכנס באופן אוטומטי אלא לבוא לדיון בפני החברים מתוך אחריות ציבורית, כדי שנהיה בטוחים שגם בעלי חברות הביטוח יעמידו את ההון המתאים, גם הציבור יקבל את הבטוחות שלו וגם לקבל הסבר יותר מקצועי מהממונה.

משה גפני: תודה רבה.

משה גפני: דוקטור ברקת, בבקשה.

משה גפני: הבמה לרשותך.

משה ברקת: תודה רבה לכם על ההזדמנות.

משה גפני: מה זה החומר ששלחת לנו לפני מספר שבועות?

משה ברקת: לפני כמה שבועות.

משה ברקת: שלחנו את כל החומר שיהיה לנגד עיניכם ויש לנו כאן

משה ברקת: מצגת מאוד קצרה ותמציתית שאני רוצה שעמית גל שהוא סגן בכיר שלי יציג אותה.

משה ברקת: פעם ראשונה שאני כאן השנה ואני אומר לכם שנה טובה ובריאות טובה לכולם.

משה גפני: אנחנו מודים לך שאתה כאן.

משה גפני: לפני שאתה מתחיל, אני רוצה שהיועצת המשפטית תגיד מה הסמכויות של ועדת הכספים בעניין הזה.

שגית אפיק: זאת גם תשובה לדברים שהעליתם ובהתייחס לדבריו של חבר הכנסת אזולאי.

שגית אפיק: מדובר בנושא שהוא מאוד מקצועי, שהוא עניין של רשות שוק ההון ובאמת רשות שוק ההון בזמנו, עת עשו תיקונים לחוק, סברה שיהיה נכון יותר שזה לא יבוא בפני ועדת הכספים לאישור רגיל.

שגית אפיק: הוועדה חשבה, כפי שגם אולי גם אמר חבר הכנסת מיקי לוי, שזה כן חשוב שזה יובא לדיון ציבורי בפניה.

שגית אפיק: לכן יש איזשהו מנגנון בחוק שקובע שרשות שוק ההון מעבירה את זה לעיון חברי ועדת הכספים.

שגית אפיק: יש שלכם איזושהי תקופת זמן ואם בתקופת הזן הזו אף חבר כנסת לא פונה ומבקש לקיים דיון על הדברים האלה שהם באמת עניינים מקצועיים שבסופו של דבר תבצע ותיישם רשות שוק ההון – אז הוועדה לא תקיים דיון והממונה על שוק ההון יכול לצאת לדרך עם הנושא הזה.

שגית אפיק: כיוון שחבר הכנסת מיקי לוי הגיש השגה וכפי שהוא גם הסביר מטרתה היא להביא את זה לדיון ציבורי, לייצר איזושהי שקיפות שאתם תוכלו לעקוב אחרי הדברים, זה הדיון שאנחנו מקיימים עכשיו.

שגית אפיק: אולי אנחנו פחות עמדנו בלוחות הזמנים שמופיעים בחוק מסיבות כאלה ואחרות אבל הממונה על שוק ההון יציג את הדברים והוא יכניס אותם לתוקף ויתחיל אותם רק אחרי הדיון הזה.

משה גפני: אני רוצה להוסיף.

משה גפני: ועדת הכספים היא ועדה מקצועית, בניגוד למה שאתה רואה בתקשורת שהוועדות כאן פוליטיות.

משה גפני: זה לא פוליטי.

משה גפני: אנחנו רוצים את הדיון הזה כי אנחנו גם סומכים עליך וגם חושבים שהדיון הציבורי כאן הוא מאוד מאוד חשוב ולכן צריך את האישור שלנו במקרה הזה עת הייתה השגה וההשגה נכונה כפי שמיקי לוי אמר.

מיקי לוי: המטרה הייתה שחברות הביטוח יהיו מספיק איתנות גם כשאנחנו נסיים את תפקידנו בעוד 30-20 שנים ויוכלו לעמוד בהתחייבויות שלהן.

מיקי לוי: זו באמת אחריות כבדה.

מיקי לוי: אני קיימתי שתי ישיבות או אפילו שלוש ישיבות עם משה וסברתי שיהיה ראש שקט אם אנחנו נשמע את הדברים ממנו.

משה ברקת: אני שמח להיות כאן.

משה ברקת: הנושא הוא נושא מאוד קריטי, נושא של הלימות הון.

משה ברקת: אמר חבר הכנסת מיקי לוי שנעשתה עבודה לפני שלוש וחצי שנים, ארבע שנים, ומה שהיה טוב לשעתו, בואו נזכור שדברים שמתפתחים בעולם, אנחנו לא תמיד מסוגלים לצפות אותם.

משה ברקת: לא צפינו את הקורונה, לא צפינו את ירידת הריבית החדה וכך הלאה והרבה התפתחויות שקיימות.

משה ברקת: בנוסף, המודל שהוא היה מושתת על מודל אירופאי, המודל עצמו, האירופאים החליטו שכל שנתיים הם באים ומעדכנים אותו והם כבר עשו עדכונים ועשו התאמות.

משה ברקת: חלק מההתאמות האלה סייעו להם להתמודד טוב יותר עם הקורונה.

משה ברקת: אנחנו צריכים לעשות את ההתאמות האלה.

משה ברקת: אנחנו רכשנו עוד ידע וניסיון בתחום הזה ואנחנו מסיקים את המסקנות.

משה ברקת: זה לא אומר שמה שנעשה בעבר הוא שגוי.

משה ברקת: יש התפתחות טבעית של הדברים ואנחנו רוצים להשתפר.

משה ברקת: מה שנעשה היה במקום, היה דרמטי מבחינת הכנסת המודל הזה שמבוסס סיכונים לתוך המדיניות של הפיקוח, זה נעשה במערכת הבנקאית אבל יש תהליך של התפתחות.

משה ברקת: גם במערכת הבנקאית התחילו עם נדבך אחד ואז הכניסו נדבך שתיים.

משה ברקת: גם כאן בישראל הכנסנו נדבך אחד ועוד לא הכנסנו את נדבך שתיים.

משה ברקת: מה שאנחנו עושים כאן, מתקדמים כמו שהיה בבזל 2 בבנקים והגיעו גם לבזל 3.

משה ברקת: יש לנו בזל 1 וקצת בזל 3, סולוונסי 1 וקצת סולוונסי 3, לא הכנסנו את סלוונסי 2 ואנחנו רוצים להכניס גם את הדבר הזה.

משה גפני: אדוני השר, ברוך הבא.

משה גפני: אתה מקבל עכשיו גיבוי לא רק מסגן שר אלא משר.

משה ברקת: נכון.

משה ברקת: אני מאוד מודה לו שהוא בדיון.

משה ברקת: הייתי רוצה לקחת את ההזדמנות ולהודות על התמיכה שאנחנו מקבלים וחלק מהדברים כאן הם גם דחיפה של סגן השר שהצביע על ליקוי מאוד חמור שמסיט השקעות של המוסדיים בישראל מישראל לחוץ לארץ.

משה ברקת: אנחנו רוצים לתקן גם את הדבר הזה.

משה ברקת: כבוד השר, אם אתה רוצה לומר כמה מלים.

יצחק כהן: כן.

יצחק כהן: תודה רבה.

יצחק כהן: אנחנו נמצאים במשק גלובלי.

יצחק כהן: יש סטנדרטים בין-לאומיים.

יצחק כהן: אמנם המשטר הזה נכנס ב-2016 בכל העולם ואנחנו נכנסנו לזה ב-2017.

יצחק כהן: אני מבין שכבר התחילו להציג את הנושא.

יצחק כהן: לגבי השקעות, היה משהו מוזר.

יצחק כהן: חברות שרצו להשקיע בארץ, היו מהן דרישות יותר גבוהות מאשר ההשקעה בחוץ לארץ.

יצחק כהן: הדבר הזה שונה וכך נוכל להגביר את ההשקעות בארץ.

משה ברקת: אני אתן לעמית להציג את המצגת השלמה.

משה ברקת: אני רוצה לומר לכם ברמה הגבוהה ואחר כך עמית ייתן לכם את הסקירה המקצועית המלאה.

משה ברקת: יש כאן שני דברים חשובים – האחד, יציבות חברות הביטוח, ושתיים, יכולת התחרות של חברות הביטוח.

משה ברקת: זו המתנה הכי גדולה שאנחנו יכולים לתת לציבור.

משה ברקת: אם אנחנו מחזקים את היציבות ומחזקים את יכולת התחרות, בסופו של דבר הדבר הזה משתרשר לאזרח.

משה ברקת: הוא מקבל חברה שהוא יודע שאם הוא תובע, בסוף הוא מקבל את הכסף שלו ויכולת תחרות לחברות בענף מבטיח את זה שהן יתפתחו וייתנו תנאים טובים יותר לאזרחים וזה דבר נוסף שאנחנו דואגים לו.

משה ברקת: אלה הדברים שעומדים בבסיס הדבר הזה והתאמה לסטנדרטים בין-לאומיים כדי שמי שיסתכל עלינו, לא יחשוב שאנחנו איזושהי מדינה במזרח תיכון לא מפותח, אלא אם כבר אימצנו סולוונסי, אז אימצנו סולוונסי לפי הכללים שמכירים.

אלכס קושניר: כשאתה אומר יכולת תחרות, אתה מתכוון להגברת התחרות בין חברות הביטוח.

משה ברקת: הגברת התחרות בין חברות הביטוח.

משה ברקת: נעבור למצגת.

משה ברקת: עמית גל, סגן בכיר לממונה בנושא ניהול סיכונים ו-סולוונסי.

 << אורח >> עמית גל: תודה רבה על ההקדמה של משה ושל סגן השר, השר ממחר.

 << אורח >> עמית גל: אני רוצה לומר שאנחנו מגיעים לכאן, כמו שאמרה היועצת המשפטית, במסגרת תהליך שהיה חשוב לנו להגיע לוועדה כאשר אנחנו אחרי תהליך מקצועי מאוד מאוד ארוך ואנחנו רואים כמובן חלק בלתי נפרד מהתהליך הזה להביא את הנושא לדיון מקצועי, במיוחד שיושבים כאן חברים וההקדמה החשובה שנתן חבר הכנסת מיקי לוי שבקי מאוד גם מתפקידו הקודם במשרד האוצר וגם בתהליך הקודם.

 << אורח >> עמית גל: חשוב לנו מאוד להציג את הדברים, את המטרות ושהדיון יהיה פתוח וטוב.

 << אורח >> עמית גל: כדי שנתחבר לרקע ומה שאנחנו עושים כאן.

 << אורח >> עמית גל: משטר סולוונסי, כמו שאמר חבר הכנסת מיקי לוי, זה לא תהליך שבא כרעם ביום בהיר אלא תהליך היערכות מאוד מאוד ממושך במקביל לתהליך שלו באירופה.

 << אורח >> עמית גל: כבר בשנת 2008 הממונה על שוק ההון החליט שהוא מאמץ את המשטר הזה ואנחנו נכנסנו לתוך התהליך הזה שכלל היערכות, תרגולים של חברות הביטוח, בדיקות של רשות שוק ההון שהייתה אז אגף במשרד האוצר לגבי היכולת של חברות הביטוח לעמוד באותו משטר, תהליך ארוך שהגיע "לסופו" בשנת 2016.

 << אורח >> עמית גל: אני אומר במירכאות מכיוון שנכנס לתוקף הוראות סולוונסי 2 בישראל, תם ולא נשלם, מכיוון שגם באירופה התהליך הזה, כמו שאמר גם הממונה, תהליך שהוא לא זבנג וגמרנו.

 << אורח >> עמית גל: ההוראות האלה מתעדכנות ונקבע תהליך מוסדר של אחת לשנתיים כדי שהמפקחים והגורמים המקצועיים באירופה לא יקפאו על השמרים וידאגו שהתקנות האלה מעודכנות ועדכניות.

 << אורח >> עמית גל: לומדים תוך כדי תנועה ועושים שיפורים היכן שצריך.

 << אורח >> עמית גל: אנחנו בשנה האחרונה עשינו תהליך מקצועי מאוד מאוד ארוך בו בחנו הרבה מאוד סוגיות, סוגיות בהן נצבר אצלנו ניסיון.

 << אורח >> עמית גל: אנחנו בעבודת פיקוח מאוד מאוד אינטנסיבית על הדבר הזה, לומדים אותו כמו ששוק הביטוח לומד אותו, כמו ששוק ההון לומד אותו, ולומדים את המסקנות מהרגולטורים באירופה ומהגופים המקצועיים באירופה שם אתם יכולים להניח שהם מפעילים מאות רבות של אנשי מקצוע ואנחנו כמובן בקשרים אתם, לומדים מהם וגם לומדים מהמסקנות שלהם על מנת לשמור על המשטר הזה עדכני.

 << אורח >> עמית גל: כמו שאמרנו, משטר סולוונסי 2 מורכב משלושה נדבכים.

 << אורח >> עמית גל: מי שמכיר את הפיקוח במערכת הבנקאית, מבנה רגלטורי דומה.

 << אורח >> עמית גל: אנחנו מדברים על הנדבך הראשון שהוא הנדבך הכמותי, דרישות ההון, הון שצריכות להחזיק חברות הביטוח.

 << אורח >> עמית גל: הנדבך השני הוא נושא שבצורה חלקית מוטמע בישראל ואנחנו מתקדמים בו.

 << אורח >> עמית גל: הנדבך השלישי הוא הנושא של גילוי.

 << אורח >> עמית גל: מהי אותה דרישת הון של חברת ביטוח ומהו האיזון הנדרש בה.

 << אורח >> עמית גל: דרישת הן של חברת ביטוח נועדה, כמו שאמרו חבר הכנסת מיקי לוי והממונה, לשמור על יציבות חברות הביטוח ולהקפיד שחברת הביטוח שומרת את ההון המספיק על מנת לשרת את הסיכונים שלה, במיוחד לטווח ארוך.

 << אורח >> עמית גל: הפנסיה של הציבור, מוצרי סיעוד, אובדן כושר עבודה.

 << אורח >> עמית גל: כל אדם שרוכש פוליסת ביטוח רוצה להיות בטוח שאותה חברת ביטוח תהיה שם בעוד 30-20 שנים ולפעמים גם 60 שנם.

ינון אזולאי: לכל ביטוח יש לה הון בנפרד?

 << אורח >> עמית גל: לא.

 << אורח >> עמית גל: לחברות ביטוח יש הון שמשקף את כל הסיכונים.

ינון אזולאי: את הכול ביחד.

 << אורח >> עמית גל: כן.

 << אורח >> עמית גל: אם חברת ביטוח עוסקת בתחום פעילות אחת, נניח של ביטוח רכב, דרישת ההון שלה מותאמת לביטוח רכב.

אופיר כץ: זה לא לפי מספר המבוטחים?

משה גפני: הוא שואל אם זו חברה אחת או כל החברות.

 << אורח >> עמית גל: כל חברה, יש לה הון.

ינון אזולאי: אם חברה אחת עוסקת בכמה תחומים?

ינון אזולאי: לכל תחום היא צריכה הון בנפרד?

 << אורח >> עמית גל: נכון.

אופיר כץ: אבל מרכיב מספר המבוטחים הוא לא חלק?

 << אורח >> עמית גל: חברה שיש לה מיליון מבוטחים או 10,000 מבוטחים, תצטרך להחזיק הון גדול יותר.

 << אורח >> עמית גל: כמובן.

 << אורח >> עמית גל: דרישת הון היא כמובן איזון עדין.

 << אורח >> עמית גל: אין ספק שרמת הביטחון, אנחנו יכולים לשים דרישת הון בלתי מוגבלת, אבל אז כמובן זה יתקע את המשק וזה יתקע את חברת הביטוח, אין מהיכן להביא את ההון ויהיה עדיף לא לעסוק בתחום הזה ולא למכור ביטוח אם ההון גבוה מדי.

ינון אזולאי: אגב, איך זה מתעדכן?

ינון אזולאי: לצורך העניין, ביטוח דירות.

ינון אזולאי: שוק הדיור עולה.

ינון אזולאי: כל שנה אתם דורשים מהם להוסיף עוד הון על מה שהיה?

 << אורח >> עמית גל: כן.

 << אורח >> עמית גל: זה מה שמאפיין את המשטר הזה ביחס למשטר קודם שהיה פרמטרי ופשוט.

 << אורח >> עמית גל: המשטר הזה הוא מה שנקרא רגיש לסיכון.

 << אורח >> עמית גל: ככל שהסיכון עולה וככל שהיקף הפעילות גדל, צריך לחשב את זה באופן ספציפי.

 << אורח >> עמית גל: כל חברה.

קריאה: זה למעשה יחס ישיר לסיכון.

 << אורח >> עמית גל: נכון.

 << אורח >> עמית גל: החישוב הוא מאוד מאוד מפורט ומורכב ונוגע לכל אחד מהפרמטרים האלה.

 << אורח >> עמית גל: אם רמת הסיכון עולה, אם היקף החשיפה לרעידת אדמה או תוחלת החיים עולה, צריך להעמיד את ההון.

 << אורח >> עמית גל: המבנה הזה הוא אותם 200 עמודים.

 << אורח >> עמית גל: אנחנו כמובן נציג במצגת את השינויים.

 << אורח >> עמית גל: רוב הדברים לא משתנים.

 << אורח >> עמית גל: דבר שהוא מיוצר כבר כמה שנים אבל צריך להבין שיש כאן

 << אורח >> עמית גל: מבנה מאוד מאוד מורכב של כמעט 30 סוגי תיקונים ספציפיים, בין אם בעולם ההשקעות, ההשקעות במניות, החשיפה לריבית של חברות הביטוח בתחום הפיננסי ובתחומי הביטוח השונים כמו סיעוד, אובדן כושר עבודה וגם פוליסות שכבר 20 ו-30 שנים לא משווקות, גם לגביהן חברות הביטוח צריכות להחזיק את ההון המספיק.

 << אורח >> עמית גל: כמו שנאמר בהקדמה, חלק מהמטרות אגב התהליך שעשינו הוא גם להקפיד ולדאוג, כמו שאמר סגן השר, יכולת השוואתיות שלנו אל מול שווקים אירופאים.

 << אורח >> עמית גל: צריך לזכור שתחום הביטוח הוא תחום מאוד מאוד גלובלי.

 << אורח >> עמית גל: אמנם החשיפות שלנו, חברות הביטוח הן אלה שמבטחות את המבוטחים, אבל מאחוריהן עומדים מבטחי משנה בסכומים של מאות מיליארדי שקלים, מעבר למה שהמשק הישראלי יכול לשאת וכאשר מבטח משנה נכנס לשוק המקומי, הוא צריך לפתוח את הדוח של חברת הביטוח ולהבין מה הוא רואה ולהבין שהוא באותו סטנדרט.

 << אורח >> עמית גל: זה דבר שחשוב לנו מאוד.

אלכס קושניר: תסביר לנו מה זה מבטח משנה.

 << אורח >> עמית גל: חברות הביטוח לוקחות על עצמן את הסיכונים אל מול המבוטחים.

 << אורח >> עמית גל: חלק מהסיכונים האלה הם סיכונים שהן לא יכולות לפזר אותם ברמה מקומית.

 << אורח >> עמית גל: למשל, סיכון רעידת אדמה.

 << אורח >> עמית גל: אם תהיה כאן רעידת אדמה בישראל, המשק המקומי לא יכול לשאת את זה.

 << אורח >> עמית גל: ההון של חברות הביטוח לא יכול לשאת את הנזק שיכול להיות במאות מיליארדי שקלים.

 << אורח >> עמית גל: חברות הביטוח צריכות להעביר את הסיכון הזה ולפזר אותו בעולם.

 << אורח >> עמית גל: מבטחי משנה מהעולם – אירופאים, אמריקאים – לוקחים את הסיכון.

משה ברקת: זה כמו חברות הביטוח של חברות הביטוח.

 << אורח >> עמית גל: כן.

אלכס קושניר: הפרמיה שהלקוח משלם, מתגלגלת לשם.

 << אורח >> עמית גל: חלק ממנה.

 << אורח >> עמית גל: אם המבטח לא יכול לשאת בסיכון בעצמו, הוא יעביר חלק מהפרמיה וחלק מהסיכון כך שכאשר יקרה האירוע, המבטח יקבל את התשלום ויעביר למבוטח את מלוא הסכום.

אלכס קושניר: מבחינת חברת הביטוח, הרגולטור, אתם, מגדירים מול איזה סוג של מבטח משנה החברות יכולות לפעול?

 << אורח >> עמית גל: כן.

 << אורח >> עמית גל: יש רגולציה גם שלנו שקובעת מול איזה מבטחי משנה.

אלכס קושניר: זאת אומרת, לא כל אחד.

 << אורח >> עמית גל: לא כל אחד.

 << אורח >> עמית גל: הוא צריך להיות מספיק בטוח, צריך לעבוד לפי הכללים, לפי רמת סיכון של מבטח משנה.

 << אורח >> עמית גל: אגב, גם הדבר הזה בא לידי ביטוי בדוח ההוראות של סולוונסי ואם מבטח המשנה הוא באיכות ירודה, צריך להחזיק יותר הון כנגדו.

ינון אזולאי: מה זאת אומרת איכות ירודה?

 << אורח >> עמית גל: שהסיכון גבוה.

 << אורח >> עמית גל: יש הסתברות יותר גבוהה שהוא לא יודע לשלם.

 << אורח >> עמית גל: אנחנו עשינו תהליך.

 << אורח >> עמית גל: רצינו להקפיד שאנחנו לא קופאים על השמרים.

 << אורח >> עמית גל: לפני ארבע שנים אישרנו את התקנות האלה אבל המשכנו ללמוד אותן, ללמוד את הניסיון באירופה וזה שוק מאוד מאוד דינמי שמתפתח ויש בו הרבה מאוד התפתחויות.

 << אורח >> עמית גל: אנחנו בחנו את ההתפתחויות האלו וראינו מה מהן אנחנו צריכים לאמץ ומה מתאים לשוק שלנו.

 << אורח >> עמית גל: ברקע הדברים צריך לזכור שאנחנו חיים גם בסביבה בה הדבר הראשון – כמו שהוזכר כאן – אנחנו חושבים על יציבות חברות הביטוח אבל באיזון העדין שבו לא נראה את עצמנו חס וחלילה עם השפעות שליליות על המשק, בין אם זה בתחום ההשקעות והצמיחה הריאלית והפיננסית בתחום תשתיות ובתחומים אחרים, בשוק ההון ובבורסה.

 << אורח >> עמית גל: אבל גם כמובן אילו הן אותן ביטוח ולשאלתך האם זה אותו הון, לחברת ביטוח יש הון והיא צריכה להשתמש בו לכל הצרכים שלה, גם להשקעות שלה אבל גם למוצרי הביטוח שהיא מוכרת ואנחנו רוצים להקפיד שלחברת ביטוח יהיו השיקולים הנכונים להקפיד ולבטח את המוצרים לטווח ארוך.

 << אורח >> עמית גל: אם אלה מוצרי ריסק, אנחנו חושבים שחשוב שלמבוטחים תהיה את הזמינות ויוכלו לגשת לחברת הביטוח ולא לשמוע מחברת הביטוח שאין לה מספיק הון כדי למכור את המוצר הזה.

ינון אזולאי: היו מקרים כאלה שבישראל חברות הביטוח לא הצליחו לשלם?

 << אורח >> עמית גל: לא.

 << אורח >> עמית גל: זה לא שהן לא מצליחות לשלם.

 << אורח >> עמית גל: יש להן חוסר בהון ואז יש להן מלאי יותר נמוך למכור מוצרי ביטוח.

 << אורח >> עמית גל: אנחנו רואים מוצרי ביטוח שהם פחות משווקים בצורה אגרסיבית והדבר הזה, ככל שיש יותר הון, יכול לעודד את התחרות.

 << אורח >> עמית גל: למשל במוצרי בריאות, יותר ויותר שחקנים יכולים להיכנס.

יצחק כהן: חשוב לציין שדרישות ההון יתמכו גם בהיצע של מוצרים.

יצחק כהן: אנחנו עובדים על זה בשמיטה.

יצחק כהן: שנת השבע.

יצחק כהן: שיוכלו לשווק מוצרים כמו סיעוד ובריאות.

 << אורח >> עמית גל: נכון.

 << אורח >> עמית גל: אנחנו רואים את המוצר הסיעודי שהוא מוצר שאנחנו מתמודדים בבעיה של ההיצע של המוצר הזה, במקרה הזה באמצעות קופות החולים.

ינון אזולאי: אבל המוצר הסיעודי נמצא במצוקה.

ינון אזולאי: אתם עושים משהו כדי שכן יוכלו לשווק אותו?

 << אורח >> עמית גל: בנושא הזה אנחנו פועלים בכמה אפיקים.

 << אורח >> עמית גל: אפיק אחד הוא כמובן המוצר הזה שמטופל באמצעות קופות החולים ברבדים אחרים וזאת רפורמה אחרת שלא קשורה לנושא הזה.

 << אורח >> עמית גל: קופות החולים, זה פתרון אחר שהוא במנגנון שונה.

 << אורח >> עמית גל: אבל חד משמעית, הנושא הזה של פתרון לטווח ארוך של מוצרי הסיעוד שיצרו משקולת, ותכף נראה את זה, גם הדבר הזה תומך בהגדלת ההיצע של מוצרים מהסוג הזה.

אלכס קושניר: מה המשמעות של הרפורמה הזאת שאתם עושים?

 << אורח >> עמית גל: זו שאלה טובה.

 << אורח >> עמית גל: בצורה פשוטה, הדבר הזה צריך להיתרגם.

 << אורח >> עמית גל: זה איזון.

 << אורח >> עמית גל: מה רמת הביטחון שאתה מקבל אל מול גובה הפרמיה שלך.

 << אורח >> עמית גל: אם היית שם את הכסף שלך במקום שאין שום סיכוי שהוא ייפול, מן הסתם הפרמיה הייתה יכולה להיות.

אלכס קושניר: זה עברתי בשנה ראשונה במבוא א'.

אלכס קושניר: האם אמדתם את ההשפעה?

 << אורח >> עמית גל: השינויים כאן בסופו של דבר הם לא מהותיים בנושא של דרישת ההון.

 << אורח >> עמית גל: לא צריך להשפיע בצורה מהותית אבל הנטייה היא לשיפור לטובה והיכולת להפחית את הפרמיה לפחות בטווח הזה של תקופת הפריסה של 13 השנים הקרובות.

משה ברקת: אני רוצה לדבר על תחרות.

משה ברקת: בישראל יש חמש חברות ביטוח.

משה ברקת: אם חמש חברות הביטוח האלה היו באירופה, לפי המשטר האירופאי אחד לאחד, בעצם היו לנו חמש חברות שיכולות להתחרות.

משה ברקת: במצב בישראל, בכלל שלא התאמנו לאירופה, שתי חברות יצאו מתמונת התחרות.

משה ברקת: יש כאן שתי חברות גדולות, לא רוצה לנקוב בשמות אבל כולם יודעים, שבגלל מצב ההון שלהן לא יכלו לבוא ולהתחרות באותה מידה כמו החברות האחרות.

משה ברקת: לא יכלו לקחת את הסיכונים כי בלי הון מתאים אתה לא יכול לקחת את הסיכונים.

משה ברקת: יכולת התחרות שלהן נפגעה.

משה ברקת: אילו היינו באותו עולם כמו באירופה, למעשה המצב שהיית רואה בהון היה מצב שונה לחלוטין.

משה ברקת: לכן החברות האלה היו צריכות לעשות צעדים שפגעו בהן, על מנת להתיישר לתמונה שהיא לא תמונה אמיתית.

אלכס קושניר: כנראה לא הבנתי.

אלכס קושניר: אתם הולכים להפחית את דרישות ההון מחברות הביטוח?

משה ברקת: לא.

משה ברקת: אנחנו הולכים להתאים את דרישות ההון לדרישות באירופה.

אלכס קושניר: שהן נמוכות יותר או גבוהות יותר?

משה ברקת: יש הוראות מעבר איך אתה מגיע לדרישות האלה.

משה ברקת: הדרישות האלה באירופה מותאמות לסגמנט הפעילות, מותאמות לתחום הפעילות.

משה ברקת: בישראל עשו את זה שרירותי על פני כל תחומי הפעילות.

משה ברקת: עשינו התאמה.

אלכס קושניר: לפי רמת הסיכון.

משה ברקת: לפי המודל האירופאי.

משה ברקת: כן.

 << אורח >> עמית גל: רמת התחרות היום נמצאת במוצרים שמשווקים היום ואם אלה מוצרי בריאות, מוצרי רכב, דירות, ובמקום הזה יש תחרות גבוהה וגם נכנסו בשנים האחרונות חברות ביטוח חדשות.

 << אורח >> עמית גל: יש חדשנות בתחום הזה והתחרות נמצאת שם.

 << אורח >> עמית גל: חברות הביטוח הגדולות, אותן חמש חברות ביטוח גדולות, מכרו גם מוצרים ב-30, 40 ו-50 השנים האחרונות והן סוחבות את זה על הכתפיים,.

 << אורח >> עמית גל: כאשר החברות האלה סוחבות על הכתפיים משקולת, דווקא קשה להן להתחרות בחברות.

 << אורח >> עמית גל: כשהן פורסות את היכולת שלהן לגבי המוצרים האלה בעבר, אנחנו מכניסים שחקנים חדשים לתחרות.

ינון אזולאי: אתם צופים שיחזרו השחקנים או שיתווספו עוד?

ינון אזולאי: אתה אומר ששני שחקנים יצאו.

ינון אזולאי: הם יחזרו?

משה ברקת: הציפייה שלנו היא שכאשר החברות האלה יראו מצב אחר, גם מי שיסתכל עליהן מחוץ לארץ, יוכל להסתכל על תמונה אחרת.

משה ברקת: זה כמובן ישפיע על ההתנהלות שלהן ויאפשר להן התחרות בצורה טובה יותר ולהגביר את התחרות בישראל.

משה גפני: מיקי לוי לא כאן אבל הוא אמר שהוא ביקש את ההשגה על הנושא הזה כי הוא רצה את הדיון והדיון מתקיים.

משה גפני: האם הוא עומד על ההשגה שלו?

משה גפני: כי אם זה כך, נצטרך לדחות את זה.

משה גפני: אני לא רוצה לדחות את ההשגה.

יצחק כהן: לפני שהוא הלך, הוא אמר שאין לו התנגדות.

יצחק כהן: הוא אמר שהוא תומך בזה.

משה גפני: שאלתי גם את היועצת המשפטית.

משה גפני: אנחנו לא נזקקים להצבעה על מה שאמרתם.

משה גפני: אנחנו תומכים במה שאמרתם.

משה גפני: ההשגה של חבר הכנסת מיקי לוי, כפי שנאמר עכשיו, הייתה על מנת לקיים את הדיון.

משה גפני: הוא אמר את זה בעצמו ולכן גם טכנית אני לא צריך להצביע ואני לא צריך לדחות את ההשגה שלו.

משה גפני: מה שכתוב בחוק או מה שאמרה היועצת המשפטית בתחילת הדיון זה שאנחנו צריכים לקיים את הדיון.

משה גפני: זה צריך להיות על השולחן וזה נאמר גם על ידי סגן השר, השר מחר.

ינון אזולאי: הוא שני שרים מחר.

משה גפני: אנחנו מודים לכם על ההסבר המפורט בנושא הזה.

ינון אזולאי: הסבר טוב.

משה גפני: כן.

משה גפני: הסבר מקצועי כפי שחשבנו שיהיה.

 << אורח >> עמית גל: עוד לא סיימנו.

 << אורח >> עמית גל: אני חושב שאנחנו נסקור בקצרה את העדכונים בשקף 6, העדכונים העיקריים בהנחיות.

 << אורח >> עמית גל: בקצרה.

 << אורח >> עמית גל: מה שעודכן כאן, דובר על הנושא הזה של פריסת ההתחייבויות בגין העבר, התחייבויות ארוכות טווח ואנחנו חושבים שזה המנגנון הנכון יותר אותו למדנו.

 << אורח >> עמית גל: דבר שהועלה כאן, הנושא של דרישות הון מופחתות למניות המוחזקות לטווח ארוך וגם כאן צריך להתאים לאופק הזמן של ההשקעה של חברות הביטוח ולתמוך בהשקעה בשווקי ההון ובשווקי המניות בארץ.

 << אורח >> עמית גל: הרחבת עידוד השקעה בתשתיות, הדבר הזה עלה כאן בוועדה בנושא של עידוד השקעה בתשתיות, יעד משקי חשוב.

 << אורח >> עמית גל: זה אמנם רכיב קטן בתרומה לזה, אבל התרומה כאן היא גם חשובה לעידוד ההשקעות של המוסדיים בתחום הזה.

 << אורח >> עמית גל: כנ"ל תחום האינשורטק שאנחנו רואים אותו כתחום חשוב, הוא עודד בעבר וראינו את הצורך לעודד.

 << אורח >> עמית גל: סוגיות חשבונאיות שקשורות למסים.

 << אורח >> עמית גל: הרבה עבודה מקצועית שנעשתה כאן.

 << אורח >> עמית גל: אני חושב שאלה הנקודות המרכזיות.

משה גפני: תודה רבה.

משה גפני: אדוני השר, אתה רוצה לומר משפט?

יצחק כהן: כן.

יצחק כהן: , אני רוצה להודות לדוקטור ברקת, לעמית ולכל הצוות ברשות שוק ההון על העבודה הנפלאה, עבודה נהדרת, עם מטרות בין-לאומיות וברמה בין-לאומית.

יצחק כהן: יישר כוח.

יצחק כהן: תמשיכו.

יצחק כהן: תודה.

משה גפני: תודה רבה.

משה גפני: דוקטור ברקת, בבקשה משפט לסיום.

משה ברקת: אני מודה לכם על התמיכה.

משה ברקת: אני יכול להבטיח שאנחנו עומדים על המשמר, במיוחד בתקופה כזאת שקשה לעם ישראל, גם על זכויות המבוטחים וגם לסייע איך שאפשר כדי שהמדינה תחזור לצמיחה.

משה גפני: אתה מנהל רשות מאוד חשובה במשרד האוצר.

משה גפני: קח בחשבון שוועדת הכספים, זה לא אופייני מה שהיה כאן היום וכאשר צריך, אנחנו גם נשכנים.

משה גפני: צריך לקחת בחשבון גם את הביקורת שלנו שהיא בחברות.

משה גפני: אנחנו מאוד מודים לך וגם לעמית על הדברים שאמרתם בעניין הזה.

משה גפני: מבחינתנו זה דבר חשוב.

משה גפני: אנחנו מודים לכם ומברכים אתכם על כך.

משה גפני: אני מודה לך אדוני השר.

משה גפני: תודה רבה לכל החברים.

משה גפני: הישיבה נעולה.